題劉仲髙提刑所藏文與可墨竹
作者：李綱
朝代：宋

paragraphs: 蕭郎畫竹稱逼真，與可所作尤絕倫。
不将丹青借粉飾，直把寶墨傳精神。
渭川萬箇在胸次，援毫戲掃如烟雲。
眼前先見欲畫者，兔起鶻落氣益振。
稚枯偃仰盡變態，筆力斡轉風霆春。
平生知作幾千幅，得心應手老斵輪。
當時誰是識畫者，謫仙東坡蓋其人。
老坡亦善作此畫，意雖已到法未親。
是中妙處不傳授，但得木石枯鱗皴。
自從兵火喪亂後，錦囊玉軸隨埃塵。
公於何處得此本，四枝墨色猶鮮新。
風梢雨葉間濃淡，紛披屈折節脉勻。
置之座右滌炎暑，颯颯更覺秋聲聞。
子猷會見定絕倒，安用日事栽培勤。
只今與可骨已朽，妙蹟散落此幸存。
願公祕惜勿輕示，更築小堂名墨君。